Oorheers angs jou lewe? - WelstandWelstand
Tuis / Advies / Oorheers angs jou lewe?
Oorheers angs jou lewe?
'n Paniek- of angsaanval is 'n intense belewenis. Diegene wat die eerste keer 'n angsaanval ervaar, dink dikwels dat dit 'n hartaanval of beroerte is. Die Suid-Afrikaanse Depressie-en-angsgroep (Sadag) sê dat mense wat angsaanvalle beleef, dit dikwels moeilik hanteer. Wanneer daar boonop ander mense in die onmiddellike omgewing is, word dit selfs moeiliker.
Angsversteurings is kort intense tye van verskriklike vrees, saam met fisiese simptome wat jou hart vinnig laat klop. Jy mag dalk duiselig, siek, uitasem en bang voel. Jou vingers en bene kan ook die gevoel van naalde en spelde hê en jy mag moontlik ook pyn in jou bors ervaar. Dit kan gereeld óf onverwags gebeur wanneer daar geen rede vir vrees en paniek is nie. Meeste mense met angsversteurings voel bang om nog 'n angsaanval te beleef en vermy dus plekke waar hulle glo die aanvalle waarskynlik weer sal plaasvind. Dit is baie belangrik vir die persoon wat 'n angsversteuring het om die nodige inligting i.v.m. die siekte te verkry, asook die tipe behandeling wat beskikbaar is.
Wie ly aan 'n angsversteuring?
Angsversteurings kan op baie maniere voorkom. By een persoon kan dit 'n paniekaanval as gevolg van moeilike werksomstandighede wees, en by die ander is dit dalk vrees om motor te bestuur of in 'n hysbak te klim. Vir nog 'n ander persoon mag dit die vrees wees om in die openbaar te praat of te bid. Sommige mense mag aanhoudend oor alles en nog wat bekommerd wees. Ten spyte van al die verskille, is daar een algemene simptoom naamlik, 'n aanhoudende en intense vrees en bekommernis in omstandighede waar ander mense nie so angstig sal wees nie.
Dié versteuring begin gewoonlik as jong volwassene, maar ouer mense en kinders kan ook geaffekteer word. Vrouens word twee maal meer as mans geaffekteer. Die versteuring kan ook oorerflik wees.
Dit blyk 'n algemene verskynsel te wees, dié dat lyers hulle toestand vir kollegas en selfs familielede wegsteek.
Volgens dr. Philip van Rensburg, 'n kliniese sielkundige in Pretoria wat in angs en gemoedsversteurings spesialiseer, het hy al geleer dat "meer mense makliker sal erken dat hulle aan depressie ly, as dat hulle 'n angsversteuring sal verklap".
In die begin voel dit asof die angsaanval uit die bloute kom, terwyl die persoon met 'n alledaagse aktiwiteit besig is. Die simptome verdwyn wel na 'n uur of so. Tydens 'n angsaanval voel dit vir mense asof hulle deur 'n verskriklike siekte getref is. Hulle is bang dat hulle besig is om "mal te word". Die eerste angsaanval mag dalk plaasvind wanneer die persoon onder baie stres is a.g.v. baie werk, eksamens of byvoorbeeld die dood van 'n familielid of vriend. Die aanvalle mag ook volg na chirurgie, 'n ernstige ongeluk, siekte of bevalling. Te veel kafeïen, die gebruik van dwelms of medikasie kan ook angsaanvalle veroorsaak.
Simptome van 'n angsaanval:
Gevoel van erge vrees en paniek
'n Vinnige hartklop
Borspyn of ongemak in die bors
Tinteling of geen gevoel in die hande nie
Warm of koue rillings
Gevoel van nie reg voel nie
Vrees om beheer te verloor
Hantering van 'n angsaanval:
Onthou dat alhoewel jou gevoelens en simptome baie skrikwekkend is, is dit nie gevaarlik nie.
Verstaan dat dit wat jy voel, slegs 'n sterk reaksie van jou liggaam op stres is.
Moenie teen jou gevoelens baklei of dit weg wens nie. Hoe meer jy bereid is om dit te hanteer, hoe minder vreesagtig sal dit wees.
Bly fokus op die hede, waar jy is en wie by jou is. Fokus daarop dat jy oor 'n rukkie weer reg sal voel, dis net 'n tydelike gevoel. Moenie bekommerd wees oor wat met jou gaan gebeur nie en ontspan.
Kry hulp en lees meer op oor jou kondisie.
Fokus op die maklike en eenvoudige dinge. Gesels met 'n vriend of vriendin oor die foon, gaan winkels toe, praat met iemand, konsentreer deur agteruit te tel van 100 in 2's of skiet 'n rekkie teen jou gewrig om jou terug te bring na die hede toe.
As jy na 'n ruk beter voel en ewe skielik weer 'n aanval kry, moenie bekommerd wees nie. Na afloop van 'n angsaanval is dit natuurlik dat dit nie heeltemal sal weggaan nie, maar geleidelik sal dit minder ernstig word. Jy sal weet wanneer die volgende episode op pad is en jy sal agterkom jy gaan nie dood nie, maar dat jy die angsaanval kan hanteer en daarom hoef jy dit nie te vrees nie. Die tyd tussen die episodes sal langer word en mettertyd sal die angsaanvalle stop.
Leer om dit te hanteer
As jy die oorsaak van angs kan hanteer wanneer en voor dit opduik, kan jy verhoed dat angs ontwikkel. Dit behels die volgende:
Erken vrese, onsekerhede, konflikte en angs wanneer dit opduik.
Praat met iemand anders hieroor – op 'n gereëlde basis indien nodig.
Bou aan jou selfbeeld.
Leer om meer doeltreffend te kommunikeer.
Leer beginsels en tegnieke van ontspanning aan.
Solidariteit verstaan dat arbeidsverhoudingspesialiste, kantoorpraktisyns en gesondheidspraktisyns unieke uitdagings ervaar, soos byvoorbeeld om onder baie druk te werk, om personeel met onder andere alkoholverslawing, angsaanvalle of bipolêre gemoedsversteurings te hanteer en dat hulle oor 'n wye verskeidenheid ander inligting, kennis en vaardighede moet beskik. Daarom bied Solidariteit se Gildes vir jou 'n geleentheid om by enige van die gildes aan te sluit. Besoek gerus die skakel https://gildes.solidariteit.co.za/ vir meer inligting.